તારીખ~ ૬ ડિસેમ્બર ના પ્રસંગો 06-12-2010 મુંબઈ યજ્ઞેશ્વર સ્વામી કહે, “આપ જે મંદિરના નિર્માણ કરો છો એમાં સૌને એટલી શાંતિનો અનુભવ થાય છે - અમારે ત્યાં એક તમિલ ગુણભાવી રોજ દર્શને આવે છે, રોજ સભામાં બેસે છે. સભામાં નિરૂપણ તો ગુજરાતીમાં જ થતું હોય છે છતાં શાંતિથી માળા કરતાં કરતાં ત્યાં બેસે છે. એટલે એક વખત મેં એમને પૂછ્યું કે ‘તમને આ સમજાતું નથી છતાં કેમ બેસો છો ?’ ત્યારે એણે કહ્યું કે હું અહીં આવું, ધ્યાન કરું ને માળા કરું અને મારા બઘા જ પ્રશ્નોનું સમાધાન થઈ જાય છે. આપનું એ ઐશ્વર્ય છે.” 06-12-2010 મુંબઈ 9:00 વાગે સ્વામીશ્રી ઠાકોરજી જમાડવા વિરાજ્યા. એ દરમ્યાન સામે બેઠેલા યજ્ઞેશ્વર સ્વામીને કહે, ‘કેમ છે ?’ યજ્ઞેશ્વર સ્વામી કહે, ‘મારી તબિયત તો સારી છે, પણ આપની તબિયત સારી રાખજો.’ સ્વામીશ્રી તરત જ કહે, ‘એ તો બધું ભગવાનના હાથમાં છે.’ યજ્ઞેશ્વર સ્વામી કહે, ‘આપ જ સાક્ષાત્ ભગવાનનું સ્વરૂપ છો, બધું આપના જ હાથમાં છે. આપ ધારો એ થઈ શકે છે.’ આટલું કહીને તેઓએ એક પ્રસંગ કહેતાં કહ્યું કે “આપ જ્યારે ભાદરા વિરાજમાન હતા ત્યારે અમારે ત્યાં સખત વાવાઝોડાની આગાહી હતી. આગલે દિવસે જ એટલો બધો પવન હતો કે તારાજી ખૂબ થાય એમ હતું. એ વખતે મેં આપને ફોન કર્યો ત્યારે આપે એક જ વાક્ય કહ્યું, ‘મહારાજને પ્રાર્થના કરીશું, બધું શમી જશે અને દરિયામાં જશે.’ અને હકીકતે આપના આશીર્વાદ પછી હું બપોર પછી બહાર નજર કરવા ગયો તો એક પાંદડુંય હાલતું ન હતું. બીજે દિવસે પેપરમાં પણ આવ્યું કે miraculously વાવાઝોડું અતિ વૃષ્ટિમાં ફેરવાઈ ગયું છે.” 06-12-2008 તીથલ સ્વામીશ્રી પર્યંક ઉપર વિરાજમાન હતા અને નંગ જડેલી સોનાની વીંટી પ્રસાદી કરવા માટે નારાયણચરણ સ્વામીએ સ્વામીશ્રીને બતાવી. સ્વામીશ્રી કહે, 'આ શું છે ?' પ્રદીપ કહે, 'માસીએ લંડનથી મોકલી છે, મને તો કંઈ ખબર હતી નહિ, પરંતુ માસીએ જ્યોતિષને બોલાવીને પૂછ્યું તો એણે કહ્યું કે પ્રદીપને શનિનો ખૂબ પ્રકોપ છે, શનિના નંગ સાથેની વીંટી પહેરે તો વાંધો નહિ આવે. માસી એટલા સત્સંગી નથી એટલે નંગ જડેલી વીંટી કરાવીને મોકલી છે.' સ્વામીશ્રી આ સાંભળીને તરત જ કહે, 'તારે આવા વીંટાબીટીની શી જરૂર છે ?' પ્રદીપ કહે, 'આ તો માસીએ મોકલી છે.' સ્વામીશ્રી તરત જ કહે, 'તને તારા ગુરુ આટલા બળવાન મળ્યા ને આ વીંટાબીટાની શી જરૂર છે ?' સ્વામીશ્રીના વચને એ વીંટી તેઓએ ઠાકોરજીને અર્પણ કરી દીધી. 06-12-2008 તીથલ ભોજન દરમ્યાન કૃષ્ણવલ્લભ સ્વામી કહે, 'દિલ્હીથી આત્મસ્વરૂપ સ્વામી ને સંતોએ ખાસ કહ્યું છે કે એક કટકો પૂરણપોળી વધારે જમાડજો અને અભિષેક કરી આપની શતાબ્દીની પ્રાર્થના કરી છે.' સ્વામીશ્રી કહે, 'કોઈ શતાબ્દી કહે તો કોઈ સવાસો વર્ષ કહે, પણ ભગવાનની ઇચ્છા હોય એવું જ થવાનું.' મેં કહ્યું, 'અડતાળાના વૈદ્યે આપની નાડી તપાસી હતી અને કહ્યું હતું કે ભીષ્મપિતા જેવી આપની નાડી છે, એટલે આપને સ્વેચ્છામૃત્યુ છે, આપ ન ધારો ત્યાં સુધી આપ અમર જ રહી શકો માટે સવાસો વર્ષનું પાકું રાખજો.' સ્વામીશ્રી કહે, 'નાડી ગમે એવી હોય, પણ આપણું ધાર્યું થતું જ નથી, ભગવાનની ઇચ્છાથી જ બધું થાય છે.' 06-12-2004 નડિયાદ મુલાકાત દરમ્યાન એક યુવક સ્વામીશ્રી પાસે આવ્યો. તેઓના વાલીએ લગ્ન માટે એક કન્યા સાથે એ યુવકનું ગોઠવી દીધું હતું, પરંતુ આ યુવકને થોડીક દ્વિધા હતી. એના વડીલોએ સ્વામીશ્રી આગળ વાત કરતાં કહ્યું કે 'આમ તો બધી રીતે એને બરાબર જ છે પણ બીજી રીતે ૫૦% જેવું લાગે છે.' 'તેં કઈ રીતે નક્કી કરી લીધું કે ૫૦% જ છે.' સ્વામીશ્રીની આ દલીલથી પેલો યુવક હસી પડ્યો. સત્સંગના સંસ્કારમાં ઉછરેલો હોવાથી સ્વામીશ્રી આગળ એણે નમી દીધું. સ્વામીશ્રીએ એને ઉપદેશ આપતાં કહ્યું : 'છોકરી સત્સંગી હોય, સંસ્કારી હોય તો રૂપ માટે બાંધછોડ કરવામાં વાંધો નહીં. ઘરમાં કાયમ શાંતિ રહે અને છોકરાઓને પણ સંસ્કાર મળે. માટે એ રીતે કરજે.' એ યુવકે સ્વામીશ્રીની આજ્ઞા શિરોમાન્ય કરી લીધી.